Elurikas lineaarpark ja liikumisruum nii tolmeldajatele kui inimestele
#000000
Eestis on varasemalt linnaaiamaad olnud isetekkelised ja tihti ebaseaduslikud nn pilpakülad, mis reeglina risustavad linnaruumi ja likvideeritakse arenduste käigus. Nüüd, kliimakriisi lävel on päevakorda tõusnud nii suurte linnade elanike toidujulgeoleku kui linnaruumi elurikkuse suurendamise tähtsus.
#000001
Tallinnas on elanike algatusel loodud juba 21 kogukonnaaeda, kus tegutseb üle 1000 linnaaedniku. Lisaks loovad nii lasteaiad, koolid kui ka hoolekandeasutused ja muuseumid õppeaedu. Olemasolevate kogukonna- ja õppeaedade kõrval on Tallinna linn loomas võimalusi ka isiklikus kasutuses rendiaiamaade rajamiseks kohalikele elanikele.
#000002
Ühisaed on kõigi eelpoolnimetatud linnaaedade sümbioos. Tallinna kontekstis on tegemist uudse kontseptsiooniga alaga, kus kaasaegse kujundusega linnaaias on linnaelanikele loodud võimalused oma pere tarbeks toitu kasvatada, vaba aega veeta, kogukonnasündmusi ning õuesõppe tunde korraldada.
#000003
Putukaväila projekti raames otsitakse võimalusi luua Tallinna elanikele isiklikus kasutuses rendiaiamaid.
#000004
2021. aastal kuulutas Tallinna Strateegiakeskus välja ostumenetluse ühisaia maastikuarhitektuurilise lahenduse leidmiseks, mille töötas välja F+A Maastikuarhitektuur OÜ. Omanäoline ja stiililt terviklik ühisaia lahendus näeb ette aiaplatside arvu, ligipääsu, piirdeaiad, väikevormid ja muu vajaliku. Putukaväila Põhja-Tallinna lõigul on linnaaiandusele reserveeritud ala Kolde puiestee ja Ehte tänava nurgal.
#000005
Linnaaianduse huvilised on juba rajanud Putukaväilale Pelgu kogukonnaaia, kus kasvatatakse nii köögivilju, maitsetaimi kui lilli. Kogukonnaaiandus on õpetlik ja kõhtu täitev vabaajategevus, mis kogub populaarsust linnades üle maailma. Lilled, tarbetaimed ja viljapuud aitavad tasakaalustada „betoondžunglite” tehislikkust, toetavad piirkonna elurikkust ja soodustavad tähenduslike sotsiaalsete suhete loomist.
#000007
Pelguaed on 2019. aastal loodud Pelgulinna kogukonnaaed, kus lähikonnas elavad inimesed kasvatavad personaalses peenrakastis omale meelepäraseid taimi ning aiasaadusi. Samuti toimuvad Pelguaias regulaarselt kogukondlikud üritused ja töötoad. Kokku tegutseb aias üle 60 aiandushuvilise inimese. Kogukonnaaia tegevusi koordineerib MTÜ Pelguaed, kes jääb ka pärast ühisaia valmimist aia haldajaks.
#000008
Rajatav Pelgulinna ühisaed on oma olemuselt Pelgulinna kogukonnaaia edasiarendus ja esimene sellise kontseptsiooniga linnaaed Tallinnas. Pelgulinna ühisaia näitel soovitakse edaspidi luua sarnased ühisaiad kõigisse Tallinna linnaosadesse.
#000010
Linnaaianduse eesmärk on juurutada keskkonnateadlikkust ja rohelist mõtteviisi, luua hariv õpikeskkond, soodustada tervislikku ja aktiivset eluviisi, mitmekesistada avalikku linnaruumi, soodustada ühistegevusi ning luua heanaaberlikkust ja kogukonnatunnet. Tallinnas jagunevad linnaaiad avatud kogukonnaaedadeks ja munitsipaalasutuste õppeaedadeks, ülevaate nende asukohtadest saab GoogleMaps kaardilt.
#000011
Linnaaianduse huvilisi koondab sotsiaalmeedias Facebook grupp Söödav linn TLN, millega saab liituda, et vahetada kogemusi ja teadmisi ning olla kursis linnaaiandusega seotud tegevustega.
#000013
Termin volkstuin tähistab Hollandis nii rendiaiamaid kui kogukonnaaedu, kus eraisikud saavad enda tarbeks kasvatada puu- ja köögivilju, lilli ja puid. Sageli on maatükile ehitatud ka tööriistakuurid ja mõnikord isegi korralik suvila nädalavahetuse või terve suvehooaja veetmiseks. Esimesed sellised aiamaad tekkisid Hollandis juba 17. sajandil. Tollal kasvatas töölisklass endale seal köögivilju ja ja müüs ülejäägi tulu teenimise eesmärgil maha. Usuti, et need aiad suurendavad inimeste õnnetunnet ning parandavad töölisklassi materiaalset ja moraalset olukorda.
#000014
Praegu on Hollandis üle 240 000 rendiaiamaa, mis toidu kasvatamise kõrval täidavad ka aktiivse vaba aja veetmise ülesannet.
#000015
20. sajandi alguses hakkasid Helsingis tekkima rendiaiamaad, kus töölistel oli võimalik lõõgastuda. Kokku üheksa aeda pakuvad aiandushuvilistele siiani võimalust linnakärast põgeneda ja vaba aega veeta. Aiad on suvehooajal kõigile huvilistele avatud ning seal toimuvad meeleolukad üritused nagu jaanipidustused ja karaokeõhtud.
#000016
Taanis saavad inimesed, kes asuvad maalt linna elama ja on harjunud ise toitu kasvatama, rentida väikese lapikese maad ja kasvatada juurvilju või lihtsalt õues olemist nautida. Enamus Taani rendiaedadest asub munitsipaalmaal, mida majandab ühistu kes omakorda rendib maatükke oma liikmetele. Ühistu liikmemaks on soodne, at aiandusega oleks võimalik tegeleda igaühel.
#000018
Kui tunned rendiaiamaade loomise vastu huvi või soovid tulevikus hakata hobiaednikuks, võta meiega ühendust!
#000020